b'\n_START_ARTICLE_\nGrad Trosky\n_START_SECTION_\nZgodovina\n_START_PARAGRAPH_\nGrad je dal zgraditi \xc4\x8cen\xc4\x9bk Vartenber\xc5\xa1ki v drugi polovici 14. stoletja. Zgrajena sta bila stolpa na obeh skalah, med njima pa razli\xc4\x8dna stanovanjska poslopja in pomo\xc5\xbene zgradbe. Okrog kompleksa so postavili tri utrjene zidove v koncentri\xc4\x8dnih krogih. Po \xc4\x8cen\xc4\x9bkovi smrti je grad pre\xc5\xa1el v last kralja Ven\xc4\x8deslava IV., od njega pa ga je prevzel Ota Bergovski. Njegov sin je bil vnet katolik, a je kljub temu oplenil bli\xc5\xbenji samostan v Opatovicah in ukradel njegov slavni zaklad, ki ga je po izro\xc4\x8dilu skril v gradu, domnevno v podzemni kleti, ki jo zapira velika skala. To naj bi s\xc4\x8dasoma prekril gru\xc5\xa1\xc4\x8d, zato je za vedno zaprta._NEWLINE_Med husitskimi vojnami je bil Trosky postojanka prokatoli\xc5\xa1ke strani in Husiti ga verjetno niso nikoli v celoti osvojili, je pa med obleganjem v za\xc4\x8detku 15. stoletja pogorel. Leta 1438 se je v njem naselil ropar Kry\xc5\xa1tov \xc5\xa0ov s svojim pajda\xc5\xa1em \xc5\xa0vejkarjem in za\xc4\x8del terorizirati obmo\xc4\x8dje, dokler ju niso prebivalci ujeli. Po tistem je menjal ve\xc4\x8d lastnikov in njegov pomen je upadel, med tridesetletno vojno v 17. stoletju pa ga je cesarska vojska po\xc5\xbegala do tal. Iz leta 1681 je ohranjen zapis jezuita Bohuslava Balb\xc3\xadna o obisku._NEWLINE_Ve\xc4\x8djega zanimanja je bil grad spet dele\xc5\xbeen v 19. stoletju in ru\xc5\xa1evino so delno prezidali v romanti\xc4\x8dnem slogu. Za\xc4\x8dela se je tudi gradnja stopni\xc5\xa1\xc4\x8da do stolpa Panna, ki pa ni bila zaklju\xc4\x8dena.'